Andrine Hegerberg

**Andrine Stolsmo Hegerberg** (født 1993) er en norsk tidligere fotballspiller.

Hun er søster til fotballspiller Ada Hegerberg.

## Klubbkarriere
### Sunndal og Kolbotn
Hegerberg vokste opp i Sunndal, og spilte for Sunndal Fotball sammen med sin yngre søster Ada. I 2007 flyttet familien til Kolbotn, hvor søstrene ble med i ungdomslagene til Kolbotn IL. I forkant av 2009-sesongen ble den 16 år gamle Hegerberg tatt opp på A-laget og signerte en profesjonell kontrakt. Hun debuterte i Toppserien 27. september 2009 med en 2–1-seier mot Fløya. De to søstrene Andrine og Ada ble tidlig regnet som to av de mest talentfulle fotballspillerne i Norge, og i juli 2011 fikk Andrine Statoils talentpris. 
### Stabæk
Etter tre sesonger i Kolbotn, der hun tok bronse i Toppserien i 2010 og 2011, signerte begge søstrene kontrakt med Stabæk i forkant av 2012-sesongen. Med Stabæk vant Hegerberg Norgesmesterskapet i 2012 og tok sølv i Toppserien.
### Tyskland og Sverige
I januar 2013 gikk både Andrine Hegerberg og søsteren Ada til Turbine Potsdam i Tyskland, hvor hun debuterte 3. mars i semifinalen av den tyske cupen 2012–2013 mot Bayern München. Hun debuterte i Bundesligaen den 24. mars med en 3–0-seier mot SC 07 Bad Neuenahr. Hegerberg spilte til sammen fire kamper for Potsdam, hvoretter laget endte på andreplass bak VfL Wolfsburg i både ligaen og cupen.

I 2013 signerte Hegerberg med det svenske laget Kopparbergs/Göteborg FC i Damallsvenskan. På sin offentlige Facebook-konto begrunnet hun flyttingen med at hun ikke lenger ville spille for treneren Bernd Schröder. Spillerne i Turbine Potsdam publiserte deretter et åpent brev der de ga uttrykk for sin skuffelse over hennes måte å forlate klubben på.

Andrine Hegerberg debuterte for Göteborg den 18. august 2013 i en kamp mot LdB Malmö som endte med et 0–5 tap for Göteborg.

### England, Frankrike, Italia og Sverige igjen
15. juni 2016 signerte Hegerberg for Birmingham City i den øverste divisjonen i England, FA Women's Super League. Etter halvannet år i Birmingham, ble det i januar 2018 kjent at hun hadde signert for den franske toppklubben Paris Saint-Germain. Hun fikk oppholdet i PSG i stor grad ødelagt av skader. I juli 2019 signerte Hegerberg en toårskontrakt med Serie A-klubben AS Roma. I januar 2021 røk hun korsbåndet under trening, og var dermed ute av spill helt til kontrakten med Roma gikk ut sommeren 2021. Den 1. februar 2022 bekreftet svenske BK Häcken at Hegerberg hadde signert en toårskontrakt med klubben.

### Brann
I januar 2023 vendte hun hjem til Norge og signerte en toårskontrakt med Brann.

## Landslagskarriere
Hegerberg har spilt for flere av Norges juniorlandslag. I 2009 var hun med på det norske laget som ble nummer fire U17 EM i Nyon. To år senere nådde laget finalen i U19 VM 2011 i Italia, hvor de tapte 1–8 for Tyskland. Hegerberg var også med på det norske juniorlandslaget i U20 VM 2012. Hun og søsteren scoret ett mål hver da Canada ble slått 2–1, og det norske laget avanserte til kvartfinale. Den 17. januar 2012 debuterte Hegerberg for A-landslaget i en treningskamp mot Sverige.

## Meritter

### Klubb

#### Med [[Stabæk Fotball Kvinner|Stabæk]]
* Norgesmesterskapet: vinner 2012

#### Med [[1. FFC Turbine Potsdam|Turbine Potsdam]]
* Bundesliga: sølv, 2012–2013
* DFB-Pokal: sølv, 2012–2013

#### Med [[Birmingham City Ladies FC|Birmingham City]]
* Continental Tyres Cup (Ligacupen): sølv, 2017
* FA-cupen: sølv, 2017

#### Med [[AS Roma (kvinner)|Roma]]
* Coppa italia: vinner 2020–2021

### Landslag

#### Norge U-19
* UEFA U-19 VM: sølv, 2011

## Bokutgivelse
I januar 2022 debuterte Andrine Hegerberg som forfatter med en barnebok om fotball, «På samme lag» (Bonnier Forlag), sammen med søsteren Ada Hegerberg og forfatter Harald Rosenløw Eeg. VG ga boken terningkast fire og skrev at boken har et tydelig formål: å tøffe opp jentene og apparatet rundt jentefotballen.

## Annet
Sammen med søsteren Ada inviterer Andrine Hegerberg hver sommer 22 jenter fra hele Norge til Oslo for å delta på «Ada og Andrines fotballære». Under samlingen er hovedtema å lære opp evnen til å fatte gode og riktige beslutninger både på og utenfor banen, slik at spilleren kan bli den beste utgaven av seg selv. I tillegg til fotballtrening og kamper, fokuseres det på leiren mye på den mentale delen og hvordan man skal forholde seg til en hverdag som profesjonell fotballspiller.

## Referanser


## Eksterne lenker
* 
* 
* 
* 
*  Kopparbergs/Göteborg FC spiller profil